
1. KA PYRTHEI-MARIANG 


ba-i-tyn-nat met-bneng sa-hlt-bneng 
pyn-suh-sieng jing-iw-bih lai-phew-jait 
ba-sngew-thiang um-poh-liew 

ra-nab-lum jing-i-phuh-l-phleng 


Ngi shong ha ka pyrthei ka ba-itynnat. Don 
sa kiwei pat ki met-bneng klba marjan ia kane 
ka khyndew ba ngi shong ma-ngi. Ka sngi, u 
Bnai bad ki Khlur ki long ki sharak kiba pyn- 
shai ia ka pyrthei jong ngi. Ka sngi ka pynshai 
mynsngi mynsngi, u Bnai bad ki Khlur pat ki 
pynshai mynmiet mynmiel. Kine ki sharak sa- 
hit-bneng, ki long ki bathaba bad ki baitynnat 
haduh katta katta. Ki long kum ki mawlynnai 
ha ka suin-bneng. 

Ha kane ka pyrthei-khyndew ba ngi shong 
mangi, don ki lum bajyrngam bad ki them 
baiar. Ki dieng bad ki syntiew har rukom ki 
taplup ia kine ki lum bad ia kine ki them. Ki 
syntiew ba-bun rong ki pynsuhsleng ia ka Iyer 
da ka jingiwbih jong ki. Bad ki dieng ki sei ki 
soh lalphewjait, ki babang bad ki bathiang. 

Don ki sim bun jait bad bun rong. Ki sim 
ki long ki nongrwai bad nongsiaw bastad. Ki 
nang bun ki sur basngewthiang. 

Na kine ki lum ki kyrsdi ki umpohliew ba- 
sngur bad bashngiam, kiba tuid arsut ia ki 
ranablum, bad ki noh shapoh them, kum ki 
kshaid kiba tuid da ka dud. 

Nalor kine, don sa ki mrad laiphewjait. 
Don ki mrad kiba heh eh kum u Hati, bad don 
ki khhiang kiba rit eh kum u Dkhiew. Bun na 
kine ki mrad bad kynja sim ki long ki badon- 
kam shibun ia ngi ki briew. 

Haba ngi leit iaid-kai sha lum, haba tyng- 
shaih bha ka sngi, na ki jaka kiba kham kyn- 
jang ngi lah ban peit bad ban iohi ia ka jing- 
itynnat bad ia ka jingiphuh-iphieng ka ma- 
riang jong kane ka pyrthei ba ngi shong. 

U Blei U la thaw bad U la buh ia kine kiei 
kiei ki baitynnat na ka bynta jong ngi ki 
briew. 


Ki Jingmut: 

Pynsuhsleng — pyniwbih bha 
kynjang — ba long jrong. 
mariang — kiei kiei ne ki jinglong 
ha ka pyrthei. 

Kl JiNGKYLLI : 


1. Aiu de ngi ioh na ka Sngi ? 

2. Balei ka Iyer ka suhsieng da ka jingiwbih ? 

3. Nangno ki mih ki wah ? 

4. lano phi kham sngewbha ? la ki sim ne 
ia ki mrad ? Balei ? 

2. KA J[NGDUAI 


Nga nguh ia Me, ko Blei, 
Ba Me la thaw ia nga; 

Me ai i pa i mei, 

Na Me nga ioh jingbha. 

Nga mane ia Me, ko Blei, 
Me long u Kpa jong nga; 
Me hiar ha sla pyrthei. 

Ban ioh pynim ia nga. 

Nga ieid ia Me, ko Blei, 
Namar Me ieid ia nga; 
Palat ia Me ha pyrthei, 

Ym don, nga ieid shisha. 


Kl JiNGKYLLI : 

1. Balei ngi dei ban dual ia u Blei ? 

2. Kunino ngi tip ba u Blei U ieid ia ngi ? 

3. Haba phi iohsngew ba ki sim ki rwai, phi 
tharai kumno ki iaroh ia u Blei ? 

3. KI MAWLYNNAI (I) 



pyn-shong-suk pyn-riam pa-ra-mar-jan 

ba-tip-sngi ba-kyn-shlein ba>ru-nar 

pa-ra-khyn-nah shyng-yiar rai-toi 

pyn-tngen jing-sngew>sih maw-lyn-nai 

Shisien la don kawei ka khynnah kaba 
kyrteng ka Rona. Haba ka dang rit ki kmie ki 

kpa jong ka ki la i'ap noh. Kumta ka kmie- 
nah jong ka, ka la ri i'a ka ryngkat bad la ka 
khun kynthei kaba kyrteng ka Lina. 

Kata ka kmie-nah ka lehbein shibun i'a ka 
Rona. Ka pyntrei jingtrei 'la ka baroh shisngi; 
ka ai ja ‘ia ka khlem jyntah, bad ka pynphong 
ruh da ki sopti Jot kiba ka Lina kam treh 
phong shuh. Hynrei ia la ka khun pat, ka 
pynshongsuk, ka pynriam da ki Jain baitynnat 
bad ka ai katba ka mon. 

Ki paramarjan ki ieid bad ki isynei ‘ia ka 
Rona, namar ba ka long ka khynnah ka babha 
bad ka batlpsngl, hynrei ia ka Lina baroh ki 
isih, namar ka long ka bakynshlein bad ka 
barunar. Ka kmie-nah jong ka Rona, ka 
sngewsih bad ka bitar shibun ba ki briew ki 
ieid ia ka Rona bad ki isih ia ka Lina. 

Ha kawei ka sngi, katba ka Rona bad ka 
Lina ki dang ialehkai lang bad kiwei pat ki 
para-khynnah, ka kmie-nah ka la mai bad 
sympat i'a ka Rona, bad ka la phah tong-um. 

Kham pajih na iing ka Rona, don kawei ka 
shyngyiar ha them. Ka Rona bad ka iam bad 
ka jingsngewsih pangnud ia la ka jinglong 
khunswet, ka la rah la u khiew bad ka la leit 
tong um nangta na shyngyiar. Katba ka dang 
pdiang um, la wan kawei ka tymmen kaba- 
i-duk raitoi bad ka la ong : 

*‘Ai um seh khun i'a nga khyndiat ngan 
dih.” 

Ka Rona, kumta kumta hi, ka la ai; bad 
kata ka tymmen ka la dih haban da ngiah. 
Haba kata ka tymmen ka la iohi ba ka Rona 
ka leh sngewsih, ka la pyntngen ia ka bad ka 
la ong : 

"Wat iam khun; namar phi long ka khyn- 
nah ka basbun bad ka batipsngi, ngan ai la- 
phi kawei ka jingai sngewbha. Naduh mynta, 
man la ka por ba phi kren kin hap ki maw-lyn- 
nai na ka shyntur jong phi.” 

Bad ka la jah noh artat. 


Ki JiNGMUT : 

Bakynshleln — ba kren bad leh shait. 
Raitoi — baduk eh. 


Ki Jingkylli : 

1. Balei ki paramarjan ki ieid ia ka Rona ? 

2. Balei ka Rona ka iam ? 

3. Kumno ka kmie-nah ka leh ia ka Rona ? 

4. Aiu ka tymmen ka ong bad ka ai ia ka 
Rona ? 

4. KI MAWLYNNAI (II) 


kyn-hled 

niang-shdod 

khmih-lyn-ti 

'tiew-dieng-ngai 


sngew-bi-shni myl-len 

pyn-sa-lia ing-khong 

sha-iong jing-khong-khong 
’tiew-ku-lab ba-phyl-la 


Ka kmie-nah ka la bitar ia ka Rona ba ka 
jah slem; bad haba ka la wan, ka la kynhied 
bad ka la mai ia ka. Ka Rona ka la iathuh sha- 
phang ka tymmen bad ia kaba jia baroh. Bad 
katba ka nang kren, ki hap ki mawlynnai ba 
bun rong na ka shyntur jong ka. Ka kmie-nah 
ka la kyndit thret ban iohi katta katta ki maw- 
kordor baphyrnai, hynrei shisyndon ka la 
sngewbishni bad atnud ia ka Rona. Kumta, ka 
la pyrkhat ban phah ia ka Lina ruh shata sha 
shyngyiar. 

Ka Lina ha kane ka por ka dang myllen bad 
sngewtynnat bha ban ialehkai. Haba ka kmie 
ka khot ia ka, ka la sdang ban khhium bad ban 
leh phoi. Bad haba ka kmie ka la pynbor leilei 
ba kan leit tong-um, ka la iam bad ka la bitar 
haduh kumban lympat ia u khiew-um. 

Katba ka nang pdiang um bad thnum artat 
ia la ka kmie, kata ka tymmen ka la wan biang 
bad ka la ong : 

"Phin ai um khun ia nga ban dih ?” 

Ka Lina ka la phai bad ka peit ibein ia ka 
naduh khlieh haduh kjat bad ka ong artat : 

"Phet pha tymmen fliangshdod, wat wan 
pynsalla ia nga.” 

Nangta ka la sdang ban kren bein laiphew 
jait. 

Ka tymmen ka la sneng ia ka da ki ktien 
jai-jai ba kan long ka khynnah ka basngewrit 
bad ka batipsngi, te ki briew rub kin ieid ia 
ka. Hynrei ka Lina ka la nang bein pynban, 
bad nang ingkhong shuh shuh. Ka tymmen ka 
la ong : 

"Namar ba pha sarong bad ka shyntur 
jong pha ka khlei tang da ki ktien jakhlia, 
naduh mynta, man ka kyntien ba pha kreh, 
kin mih na ka shyntur jong pha, ki hynroh, ki 
jakoid bad ki bsein !” 

Ka kmie ka la shu ap khmih-Iynti. Haba ka 
iohi ba ka Lina ka la wan, ka la pynkloi ban 
leit-tan. Ka Lina pat, tang shu iohi ia ka kmie, 
ka la nang sngcw-ingkhong bad ka la thnum 
biang. Katba ka nang kren, ki mih ki hynroh, 
ki jakoid bad ki bseih- Ka kmie ka la ahaiong 
ngain. Ka la leit bran-bran sha ka Rona, ka la 
mai bad ka la sdang ban shoh ia ka. 

Markumta, la wan nrih kawei ka btiew 
baphylla ka ba-bha-briew haduh katta<'katta; 

ka la kynhied da ka sur ka ba-eh bad ka la 
ong : "Wat shoh i'a ka Rona; kam shym leh 
eiei ka basniew ba kan dawa ban shah-shoh. 
Dei ka khun jong pha hi kaba la pynlong 
kumne ialade, da ka jingkhong-khong jong ka. 
Namar ba pha lehbeih eh ia kane ka khunswet, 
ngan sa ialam noh ban pynshong ia ka bad ki 
briew ki babha. Kan sa siew ia la ka bam-ka- 
dih bad ka kup-ka-sem da ki mawlynnai kiba 
hap na ki rymiang shyntur jong ka. Ynda ka 
khun jong pha ka la nang ban kren sbun, da 
ki ktien jemnud, ngan sa loit noh ia kato ka 
jingtim na ka. Hynrei kynmaw ba ki 'tien- 
bishni, kl 'tlen-khong-khong bad ki tien-sih ki 
long kum ki hynroh bad ki bsein ki 'tien-sbun 
pat, ki kham kordor ban ia ki mawlynnai bad ki 
kham itynnat ban ia ki 'tiew-ku-lab, bad kham 
iwbih ban ia ki 'tiew-diengngai.” 


Ki Jingmut : 

Ingkhong — dom, bitar 

shtdong — dumbuit 

filangshdod — baraikhoh bad i-dukhi 

myllen — pynleit jingmut ne sngewbha 

Kl JlNGKYLLI : 

1. La jia ai‘u katba ka Rona ka i'akren bad ka 
kmie-nah ? 

2. Balei ka Lina ka iam ? 

3. Ki iakren aiu ka tymmen bad ka Lina ? 

4. Ka jia aiu baba ka Lina ka iakren bad la ka 
kmie ? 

5. Kumno kata ka briew baphylla ka la ong 
ia ka kmie Jong ka Lina ? 

5. NGI DEI B/VN KYNMAW 


1. Ban thoh da u dak-khraw haba sdang ia 
ka senten. 

2. Ia ka kyrteng briew ngi sdang da u dak 
khraw. 

3. Ia ki sngi jong ka taiew, ia ki sngi-iew bad 
la ki kyrteng bnai, ngi sdang da u dak 
khraw. 

4. la ki kyrteng jong ki shnong bad ki ri ngi 
sdang da u dak-khraw. 

5. Man la ka lain jong ka dkhot jingrwai, ngi 
sdang da u dak-khraw. 


Kl JiNGKYLLI : 

1 . Kiei ki kyrteng jong ki sngi baroh shitaiew ? 

2. Kiei ki kyrteng jong ki bnai ? 

3. lathuh shaphang ki shnong kiba phi tip. 

6. U PANDIT 
JAWAHARLAL NEHRU 



Ja-wa-har-lal 

ba-paw-nam 

jing-lait-luid 


jing-syn-shar 

pyn-shong-skul 

na-dong-sha-doiig 

pyn-Ieh-noh-ei 


Pandit Jawaharlal Nehru — Kane ka kyrteng 
bajrong ka long ka kyrteng jong u Myntri 
Rangbah jong ka ri India jong ngi. Ha ki tyr- 
peng bakhlain jong u, u kit ia ka jingsynshar 
jong ka ri baroh kawei. U long u briew u ba- 
pawnam shibun ha kane ka juk jong ngi. Baroh 
ka pyrth^i ka tip bad ka ithuh ia u. U shoijig 
ha Delhi (Thymmai) kaba long ka nongbah 
jong ka ri India. Ha kine ki snem ba la lah# 

la wan poi shane sha ri Khasi-Jaintia ruh ban 
wanjngoh bad ban tip kham bniah ia kine ki 
ri-lum jong ngi. 

U Pandit Nehru u la long u khun riewspah. 
U kpa jong u, u la pynshong-skul bha ia u 
shaduh Bilat. Ynda la dep ki sngi-shong-skul 
jong u, um shym la shongthait, hynrei u la trei 
shitom tyngeh na ka bynta ka jinglaitluid jong 
ka ri India, na ka jingsynshar jong ki Phareng 
(English). Na ka bynta kane, bunsien u la shah- 
kem bad shah-set-phatok. La ka jingim hapoh 
phatok ka la long ka bashitom nadong-sha- 
dong, pynban um shym la pynlehnohei ia kito 
ki sngi. Hangta hapoh phatok, u la pynleit bun 
ka por ha ka pule-kot bad ha kaba thoh-kot 
ruh de. 

Haduh mynta u dang trei shitom shibun 
bad u la aiti i’alade na ka bynta la ka ri. Myn- 
miet u thiah tang khyndiat kynta, bad u khie- 
thiah pat, la dang step. Ka jingtrei jong u, kam 
long tang hapoh Delhi, hynrei u dei ban leit 
kylleng ka ri India, wat sha ki ri nongv/ei ruh. 

U Pandit Nehru u siigeu’^^ynnat shibxm eh ia 
ki khynnah; bad u leh katba lah ban pynsngew- 
bha ia ki. U don kane ka jingsngewieid wat ia 
ki khynnah ha ki ri nongwei ruh. Mynta dang 
khyndiat snem, ban pynsngewbha ia ki khyn- 
nah Japan, u la phah sngewbha ia ki, iwei i 
khun hati. 

Kl JiNGMUT : 

Ka juk — ka por, ka pateng-bynriew. 

Kl JiNGKYLLI : 

1. Uei u Pandit Nehru ? 

2. Bale! u la shahset-phatok ? 

3. Kumno u la pynleit ia la ka por ha phatok ? 

7. KA RI JONG NGI 


'per-S3m-tiew 

ktien-shnong 

myn-hyn-dal 

pyng-ngad 


soh-niam-tra 

pa-lat*shnong 

’riew-khlain 

kor-shong-thait 


kyn-toit 

ba-don-nam 

maw-byn-na 

pa-ra-ri 


Ngi long ki Khasi. Ngi shong ha ka ri kaba 
kyrteng ka ri Khasi-Jaintia. Ngi khot ruh ia ka, 
ka ri Laiphew Syiem bad ka ri Khat-ar Doloi, 
namar ka don bun ki Syiem bad ki Doloi. Ka 
ri jong ngi ka long ka ri lum. 

Ka thain kaba shaphang shatei ka nob pa- 
dun sha ki ri-thor jong ka Kanirup bad Now- 
gong. Bad ka thain kaba shaphang shathie pal, 
ka noh kynsan sha ri-thor Shilot bad ka ieng 
beit rsung ka riatbah bajrong. la ki thain kiba 
shaphang shatei, la khot ri-Bhoi, bad ia ki 
thain shaphang shathie, la khot ri War. Kane 
ka 'persoh-’per-syntiew Jong ka ri, ha kaba 
don bun jait ki soh, khamtam u sohhiamtra, 
u sohtrun, ki kait, u soh-kynphor, u kwai bad 
u tympew. 

Ha kine ki thain lum, thain War bad thain 
Bhoi, ki shong ki briew kiba la khot da ki kyr- 
teng bapher bapher; hynrei, baroh ki long hi 

ki Khasi. La ha la ki jong ki jong ki shnong bad 
ki kyntoit, ki kren la ka jong ka rukom ktien- 
shnong, pynban haba iakren bad ki palat- 
shnong, ki kren da ka ktien Khasi. 

Ka ri jong ngi ka long kaba rit; hynrei ka 
badonnam naduh ki por hyndai. Mynhyndai eh 
la don bun ki 'riewkhlain bashlur, bad ka jing- 
khai-nar ka bakhraw. Ka don bun ki jyntei 
barim, kum ki mot, ki kor-shongthait bad ki 
mawbynna. 

Ka long ka ri ka baitynnat bad ka bapyng- 
ngad shibun. Ka don bun ki lum bajrong, ki 
them baitynnat bad ki wah-bah kiba don bun 
jait ki dohkha. 

Ka nongbah jong ka ri jong ngi ka long ka 
Shillong. Ka long ka sor ka baitynnat shibun. 
Ka don bun ki briew, ki Khasi bad ki nong- 
wei; bun ki jyntei, ki surok-bah bad ki ing ki 
baheh. Ka Shillong ka long ruh ka nongbah 
jong ka Jylla Assam. 

Ngi ieid ia la ka ri, bad ngi dei ruh ban ieid 
ia ka, namar ka long ka kmie jong ngi. Ngi ieid 
ia ki para>ri namar ngi ialong shipara. Kito 
kibym ieid ia la ka ri bad ia la ki para-ri, ki 
long ki nongshun jong ka. 


Ki Jingmut : 

Ka thaiii — ka phang. 

Ki Jingkylli : 

1 . Balei ngi khot ka Ri Lai-phew Syiem bad ka 
Ri Khat-ar Doloi ? 

2. Ka-ei ka ri War ? Kiei ki jingthung kiba 
mih ha ri War ? 

3. Ka ri jong ngi ka long kaba kumno ? 

4. Ka-ei ka nongbah jong ka ri jong ngi ? 

8. U NGAP 



Nga iohsngew ia ka sur sngewtynnat, 

Jong u Ngap uba her kynwung; 

N'u syntiew sh'u syntiew u kyntiap, 

Ha ka por ki kjat-sngi ki dang plung. 

“Khynnah-rit, wat lyngngoh, nga kyrkieh, 
Bun jaka ngan dang leit.” u ong; 

"Sha sympa ban ioh kit ka um-ngap, 

Na kylleng ki syntiew nga leit tong, 

Sa shiphang ka prem-miet ka la poi, 

Sa shipor kan wan-lap ka Tlang; 

Te kloi kloi nga dang dei ban pynstet, 

To khublei, ban iashait ban ianang.” 

Sa shisien u ngap u l^nwung, 

U kynting, u suh wiaw, u kdat; 

‘Wung, wung, wung' diang bad mon u her stet, 
Ka jingjop ka iai-ap Tu basmat. 

9. TJ KSEW HA SEM MASI 



ka-hait pyn-sa-lia 

kem-ktien du-khi 


Shisien uwei u kscw ba u la samthiah eh 
ba shoh ka sngi, u la leit halor skum-kba bad 
u la dem lyter. 

"Kane te ka jaka ka babit bha", u la ong, 
bad u la thiah khop. 

Ynda janmiet, haba ki masi ki la wan phai 
na lum, ki la wan beit sha u skum ban bam. 

Uta u ksew u la kyndit bad u la sdang ban 
wiar, ban jlaw bad ban ka-hait; bad um shah 
ia kita ki masi ban bam. 

“Balei kumne ?” la ong uwei u masi. "Me 
kwah ban bam mame ia une u skum ?” 

"Shish !" la ong u ksew, "ngam ju bam 
skum manga." 

"Te kata/’ la kem-ktien u masi, "lada mem 
bam, to shuh ngin bam mangi.” 

“Em ngam shuh," la ong u ksew. “Khie 
phet, wat wan pyn-salla ia nga ba nga sam- 
thiah.” 

“Wa u ksew du-khi aiu kum une !’’ la ong u 
masi, “ban bam hi rub um treh bam, bad ia 
ngi pat kiba bam ruh um shah bam !’’ 


Kl JiNGMUT ! 

Shoh ka sngi — shoh thait — ba shit eh, 

Kahait — ban thap ne kynrup kum- 

ban dait. 


Kl JiNGKYLLI ; 

U iakren a'iu u masi bad u ksew ? 

10. U RAJA BIRBOL 


Ba-proh-jingmut la-bam-kha-wai 

Jing-kha>wai Jing-ia-kren-kai 

sngew-ing-khong Ba-don-nia 

U Patsha Akbar jong ka ri India, u la don 
bun ki briew ki bastad ha ka iing-syiem jong 
u. Uwei na kine, u la long u Raja Birbol. U la 
long u briew u baproh-jingmut badonnia shi- 
bun. 

Ha kawei ka sngi, haba u Patsha u dang 
iashong-kai bad la ki myntri bad ki 'riewstad 
ka iing-syiem jong u, la mih ka jingkylli ha 
kata ka jingiakrenkai : kaei ka bathiang tarn 
ha ka pyrthei. Baroh kita ki myntri bad ki 
'riewstad ki la pynmih la ka jubab-jubab bad 
la ka nia-ka-nia. Uwei u la ong ba thiang eh 
ka ngap. Uwei pat u la ong ba thiang eh u 
pai. Uwei pat u la ong ba thiang eh ka 
ka shini. Uwei pat u la ong ba thiang eh ki 
mithai, bad kumta terter. Ynda la poi ha ka 
pali jong u Raja Birbol ban jubab, u Patsha 
u la kylli ia u ; “Kumno Raja Birbol, phi pat 
phi ong kumno ? Kaei ka bathiang tarn ha ka 
pyrthei ?” U Raja Birbol u la ong, "Ka ba- 
thiang tarn ha ka pyrthei, te Patsha Kynrad 
dei ka ktien. Ha khmat jong ka ym don ngap, 
ym don shini, ym don mithai..." Baroh ki 

myntri, ki la iarkhie ia u Raja Birbol. Hynrei 
ma u pat, u la sngap la ka sngap. 

Hadien katto katne ta'iew, haba ym don ba 
pyrkhat shuh ia kata ka jingiakrenkai, u Raja 
Birbol u la khot-sngewbha ia u Patsha bad ia 
ki myntri baroh ba kin wan iabam sngewbha 
ha iing jong u. Ha kata ka sngi jingkhawal, u 
Raja Birbol u la pynkhreh bha nadong sha- 
dong. Ka ngap, ka shini, ka mithai, kyrhai. U 
Patsha bad ki myntri ki la iabam iadih sadhai 
hapdeng ka put-ka-tem bad ka shad-ka-kmen. 
Katba ki dang iasngewtynnat bha bad ki dang 
iarkhie sngewbha, u Raja Birbol u la mih sor 
bad u la leit shong ha la kamra. Ynda la poi 
ka por leit noh, u Patsha bad kita ki myntri 
ki la kwah ban ai-khublei bad ban ainguh ia 
u Raja Birbol, uba la pynsngewbha ia ki katta, 
bad uba la ai ia ki kat kata ka jingkhawai 
ka bakhraw kaba da ka bam-thiang bam-bang 
suda. Ki la phah ia u shakri ban leit khot ia 
u; hynrei u Raja u la phah kylla ia uta u shakri 
da kaba ong; "La u Patsha bad ki myntri ki 
leit ne ki shong ruh, ngam donkam eiei ia ki. 
Nga la ai ia ki ka bam-thiang bam-bang katba 
ki mon, bad lada ki dang kwah shuh ruh ngan 
ai." Haba iohsngew ia kine ki ktien, u Patsha u 
la bitar lep, bad ki myntri ki la sngewlngkhong. 
Kumta ki la iamih noh da kaba bitar. 

Dang step, u Patsha u la pynlong ka dorbpr. 
U la phah khot ia ki myntri baroh bad ia u 

Raja Birbol ruh. Haba ki la poi baroh, u Patsha 
u la ong : "Ko Raja Birbol, mynhynnin ka sngi 
me la khot sngewbha ia ngi ban iabam-khawai 
ha ling jong me; baroh ngi la iawan da kaba 
sngewbha hynrei haba ngin mih noh na ling 
jong me, balei me da kren pynjah-burom ia 
nga bad ia kine ki myntri jong nga ?” U Raja 
Birbol, u nguh ngon ia u Patsha bad u ong : 
"Patsha Kynrad, phi dang kynmaw ia ka jing- 
kylli ha kato ka sngi, haba phi kylli : kaei ka 
bathiang tarn ha ka pyrthei, bad nga jubab da 
kaba ong ba ka bathiang tam ha ka pyrthei dei 
ka ktien ? Baroh phi la iarkhie ia nga kum ia 
u biej, bad ki myntri jong phi ki la peit ia nga 
da ka jingibein. Hynnin ka sngi, nga la ai ia 
phi baroh ka bam-thiang bam-bang pahuh 
kyrhai : ka shini, ka ngap, ka mithai, ka dud 
bad baroh katba nga don la ka bor. Hynrei ym 
dei tang kato ka ktien shikyntien kaba la pyn- 
jew slam ia ka mynsiem jong phi bad kaba 
pynkthang ngang ia ka dohnud jong phi, haduh 
ba kito ki ngap, ki shini, ki mithai baroh ki 
kylla blad sar ?” 

U Patsha u ieng joit na la ka khet, u piam 
ia u Raja Birbol bad u ong artat : "Kaba dei 
Raja, ka jubab jong phi. Ngam shym la tip 
ia ka jingmut bad ka jingthmu jong phi, 
namarkata, wat sngewsih ia ka jingbitar jong 
nga. 

Baroh ki la iasngewbha biang; ki la i‘a- 
khublei bad u Raja Birbol; bad ka dorbar ka 
la wai nob da ka jingiaroh ia u Raja. 


Ki Jingkylli : 

1. Uei u Raja Birbol ? 

2. Balei u Raja Birbol u la pynlong ka jing- 
khawai ia u Patsha bad ia ki myntri ? 

3. Balei u Patsha u la bitar ia u Raja Birbol — 

4. Kumno u Raja Birbol u la pynjem ia ka 
jingbitar jong u Patsha ? 


5 

11. KA TELEGRAP 



pa-jih 

e-lek-trik 

e-ro-plen 

bu-dam 


'sai-tar 

te-le-gram 

jing-sa-wa 

A-me-rl-ka 


khu-boi 

mo-tor-kar 

khyr-wait 

kyn-diang 


Teng-teng haba ngi leit na kawei ka shnong 
sha kawei pat ka shnong, ngi ju iohi harud 
lynti ne halor ki lum ba don ki nar kiba la 
thung ter-ter kham pajih. Ha tduh jong kine ki 
nar bajrong, don ki 'sainar ba la teh jrong ter. 
la kine ki 'sainar ki khot ki ksai telegrap ne 
ki 'saitar. 

Kine ki ksai telegrap ki laid lyngba na 
kawei ka shnong sha kawei pat. Bad kine ki 
'sainar, ki kit ia ki khubor ba ngi phah sha 
kiba ha ing ne ki lok jong ngi. Ha kine ki 
'sainar, don ka elektiik kaba kit ia kito ki 

khubor. la kine ki khubor ba ngi phah ki khot 
ka Tar ne ka Telegram, ka ktien kaba mut ka 
jingthoh ba phah na jngai. 

Bunsien ngi phah ia ki khubor jong ngi, ne 
kino kino ki jingpyntip da ka shithi. Hynrei ka 
shithi ka shim por; hadien bun sngi ka shithi 
jong ngi ka poi na Yngdak ha kito kiba ngi 
phah. Namar ia kato ka shithi u kit u briew, 
ne ka motor-kar, ne ka rel, ne ka eroplen. 
Hynrei ka telegram ka poi tang hadien khyn- 
diat por ba ngi phah. 

Ha ing-telegrap, don u briew uba phah ia 
kato ka khubor jong ngi da kaba tied tok tok ia 
iwci i kor-rit halor ka miej jong u. U 'saitar 
u kit ia kane ka jingsawa sha kawei pat ka iing- 
telegrap ha kaba don uwei pat u briew uba 
shim ia kata ka khubor. Hadien kane, u sa 
phah uwei u pion ban leit ai ia kata ka tele- 
gram, ha kito ki briew kiba ngi phah khubor. 

Mynta, ki 'riewstad ki la shem kawei pat ka 
buit ban phah khubor khlem 'sainar. Kane ka 
long ka telegrap khlem ’sainar lane ka radio. 
Katto katne ki briew kiba shong ha sor ki don 
iwei i synduk ril. Da kaba khyrwait ia ki bu- 
dam kiba don ha ine i synduk, ki iohsngew ia 
ki jingiathuhkhana, ki khubor bun rukom, ki 
jingrwai bad ki jingput jingtem. Kumta, katba 
ki nang rwai ne nang put ha Bilat ne Amerika, 
ngi lah ban iohsngew kyndiang ha la ing la 
jong. 

Kl JiNGMUT : 


eroplen — Ki lieng-suin 
pion — u nongrah shithi. 


Ki Jingkylli : 

1. Kumno ngi i’oh telegram ? 

2. Kumno ngi loh i'a ki shithi ? 

12. U DAMON BAD U PITHIAS © 


myn-shu-wa 

Pi-thias 


Dio-ni-sius khrai-khlieh 

jing-ban-beln leh-noh-ei 

sngew-shong-nia 


Bun bun hajar snem mynshuwa, la don 
uwei u syiem uba kyrteng u Dionisius. U la 
long u briew u badom bad u ba-eh dohnud. 
Bunsien u ju phah khrai-khlieh ne phah sdien- 
phasi ia kito kiba pyrshah ia u. 

Ha kata kajuh ka por la don uwei u briew 
uba kyrteng u Pithias, uba la ju khnium bun- 
sien ia ka jingsniew bad ka jingbanbein Jong 
u Dionisius. Haba u Dionisius u la iohsngew ia 
kane, u la phah kem ia u Pithias bad u la rai 
pyniap ia u da kaba khrai-khlieh. 

U Pithias u la mynjur ban iap, namar u la 
tip ba ka long lehnohei ban ialeh pyrshah ia 
u Dionisius. Hynrei, u la pan por katto katne 
sngi ban leit jngoh bad leit ai-khublei shuwa 
ia la ka tnga bad ia la ki khun ha shnong. U 
Dionisius u la shu rkhie bein pynban ia u bad 
u la ong : "Ka jingkyrpad ka long ka ba-sngew- 
shongnia bad ka ba-dei, hynrei me tang shu 
lait na phatok, nga tip men ym wan phai shuh.” 

U Pithias u la smai hakhmat u syiem ba un 
ym shukor ia u. U la kular da kaba jaw-um- 
mat ba un wan phai shen tang shu la Job ban 
khublei bad ban kyrkhu ia la ki khun. Hynrei 
u Dionisius um treh ban pyllait. 

U lok jong u Pithias, uba kyrteng u Damon, 
um lah shah shuh ia kane ka jingeh dohnud 
jong u syiem, bad u la ong : "Ko syiem, to 
shah ia u Pithias ba un leit; ngan sa shong 
manga ha phatok ha ka jaka jong u; bad lada 
um wan phai ha ka ia ba la buh, ngan sa iap 
pli manga ha ka jaka jong u.” 

U Dionisius u la rkhie-bein ia u Damon. U 
la phah set ia u bad u la pyllait ia u Pithias ban 
leit sha la shnong. Tang ba ha ka sngi ka balai 
un wan phai khlem pep. 


Ki Jingmut : 

sdien phasi — ban pyniap ia ki briew da kaba 
sdien na u ryndang. 

khral-khlieh — ban pom na ka ryndang. 

Ki Jingkylli : 

1. U-ei u Dionisius ? 

2. U-ei u Damon ? 

3. Kaei ka jingkyrpad jong u Pithias na u 
syiem ? 

13. U DAMON fJTffl4g^ 






paid-bah ba-luMul pyl-lalt-luid 

nong-khrai-khlieh shl-ryn-ieng 


Ka sngi ka balai ka la poi hynrei u Pithias 
um poi satia. U syiem bad la ki myntri ki la 
iarkhie sngewbha ia ka jingbiej jong u Damon. 
Ynda la janmiel, haba ka por khrai-khlieh ka 
la poi, la lalam ia u Damon sha ka jaka pyniap. 
Ki paidbah baroh ki la sngewlem ban iohi ba 
u samla balullui bad bajem nud kum u Damon 
un shu iap-ei. U Damon pat, u sngewkmen. U 
la kwah ba u hi un iap ban pyllait-lutd ia u 
Pithias ba un dup iohshong ryngkat bad la ki 
khun. 

U Dionisius u i-kmen ha la ka khet; ki paid- 
bah baroh ki ieng kumba lyngngoh, katba u 
nong-khrai-khlieh u la rah sha jrong ia la ka 
wait baphyrnai ban pynhap ha ka ryndang 
jong u Damon. "Sangeh ! sangeh !” la pyrta ka 
sur ka bajam. Ka la long ka sur jong u Pithias. 
U la thait haduh ba u la kylla-dur. U la jhieh 
da ka syep baroh shirynieng, bad ki jain jong 
u ki jakhlia da ka pum-pum. Namar u la march 
jngai. 

Ki nongpeitkai ki la shu iapeit lyngngoh 
para-briew. Ka wait imat kumba ka shu sdien 

sah ha jrong. U Damon pat, u kyntu i'a u nong- 
bat wait ban pom; hynrei u Pithias um shah. 
Baroh arngut ki kwah ban shah-i’ap, uwei na ka 
bynta uwei pat. Kane ka la pynlyngngoh ia kita 
ki paidbah baroh ban iohi kat kata ka jingia- 
ieid ! 


U Dionisius um lah kan shuh ban iohi 
kat kata ka jingiaieid. U la hiar na la ka khet, 
bad u la ong ha u nongkhrai-khlieh : “Pyllait 
noh ia ki baroh arngut.” Nangta u la phai sha 
u Damon bad u Pithias, u la ong : "To ngin long 
baroh laingut ki lok ki bashisha, u Damon, u 
Pithias bad u Dionisius ruh de.” 


Kr JiNOKYLLi! 

1. La jia aiu haba u Pithias um poi ? 

2. Balei u Pithias u pyrta ban sangeh ? 

3. Kumno .u Dionisius u la kylla long u lok 
jong u Pithias bad u Damon ? 

14. KA BAINONG JONG KA JING- 
KOHNGUH BAD JONG KA 
JINGLAMLER 


Nong-ia-thuh-lypa Is-ra-el E-li-se-us 
Na-a-man bakhraw-bor Sa-ma-ria 

sa-niang-thoh-lieh bthah-ktien 

Da-mas-kus jing-sngew-nguh 

Ge-ha-si buh-rieh 


Mynhyndai la don uwei u Nongiathuhlypa 
badonnam jong ki khun Israel uba kyrteng u 
Eliseus. Ha kata kajuh ka por, la don ha ka 
hima Siria, uwei u rangbah shipai jong u syiem 
Siria, uba kyrteng u Naaman. U la long u briew 
u bakhraw-bor bad u badon-burom, hynrei uba 
saniangthohlieh. 

Kawei ka samla Israel kaba ki la ringmraw 
ban shakri ha iing u Naaman, ka la ong : "A ! 
lada u kynrad jong nga un leit sha u nongia- 
thuhlypa ha Samaria, un pynkhuid khlem pep 
ia u niangthohlieh jong u !” 

U syiem Siria u la iohsngew ba la ialap 
shaphang kane ka jingkren jong ka samla 
Israel; kumta, u la phah Ya u Naaman sha u 

syiem Israel. U Naaman u la leit, u da rah artat 
bun ki jynai sngewbha, ka ksiar, ka rupa bad 
bun ki jaihkup bakordor. 

Haba u Eliseus u la iohsngew shaphang 
kane u la bthah-ktien ia u syiem Israel ban 
phah ia u Naaman sha u. 

U Naaman u la wan bad la ki kali, ki kulai, 
bad u la ieng ha jynkhang ka ing jong u 
Eliseus, nongiathuhlypa. 

U Eliseus pat u la phah-ktien sha u Naaman 
ba un leit sum hynniew sien ha ka wah Jordan, 
bad ka doh jong u kan sa khuid. 

Uta u rangbah iapom u la bitar lep bad u la 
ong : “Nga la nang tharai ba un wan, un duai 
ia u Blei jong u, bad un pynkhuid ia u hiang- 
thohlieh jong nga. Balei ngan leit sum ha wah 
Jordan ? Hato ki wah ha Damaskus kim kham 
bha ban ia ki um ka Israel baroh ? Ngan nang 
ban sum ha ki bad ban khuid ?” Kumta u la 
phet noh da ka jingbitar. 

Te ki shakri jong u ki la wan hajan bad ki 
la ong ; "Ko kynrad, lada uto u nongiathuh- 
lypa u la hukum ia phi ban leh ia kano kano 
kaba kham khraw, phin jin da la leh, katno 
tarn, haba u shu ong : “To sum bad phin sa 
khuid 7 ” 

U Naaman u la sngew ba kata ka ktien ka la 
long kaba dei. Kumta, u la hiar na la ka kali. 

bad u la sum hynniew sien ha ka wah Jordan; 
bad ka doh jong u ka la wan biang bad ka la 
khuid phar. 

Kumta, da ka jingkmen bakhraw bad ka 
jingsngewnguh, u Naaman u la leit phai biang 
sha u nongiathuhlypa, bad u la tyrwa ha u i'a 
ki jynai sngewbha bakordor, bad u la pynbor 
ia u ban shim i’a ki, hynrei u Eliseus um treh 
bad u la phah noh ia u da kaba suk. 

U Eliseus u la don u shakri uba kyrteng 
u Gehasi. U Gehasi u la ikwah ia kito ki ksiar, 
ki rupa bad ki jain kordor jong u Naaman kiba 
u Eliseus um shym treh shim. Kumta u la phet- 
tuh bad u la beh nadien u Naaman. Haba u 
Naaman u la iohi ia u, u la hiar na la ka kali 
bad u la leit tan ia u. 

U Gehasi u la pan ha ka kyrteng u Eliseus 
ia kito ki jynai sngewbha, bad u Naaman u la 
ai pahuh ia u. 

U Gehasi u la leit phai biang sha la ing bad 
u la buhrieh ia kita ki jynai ba u la ioh. Hynrei 
haba u la rung hapoh ing, u Eliseus u la kylli : 
"Nangno me wan ?” U Gehasi u la jubab ba 
um shym leit shano shano ruh. 

Te u Eliseus u la ong : "Me tharai ba ngam 
tip shano me la leit ? Me tharai ba ngam iohi 
mano ba la hiar na ka kali ban wan tan ia me ? 

Namarkata kato ka jingpang 'niangthohlieh 
jong u Naaman kan bit ha me bad ha ki khun- 
ki-ksiew jong me junom.” 

Bad u Gehasi u la mih noh na khmat u kyn- 
rad jong u, bad u sa-niangthohlieh baroh shi- 
rynieng. 


Ki Jingkylli : 

1. U-ei u Eliseus ? 

2. Kumno u Naaman u la tip shaphang u 
Eliseus ? 

3. Aiu u Eliseus u la ong ia u Naaman ? 

4. Bale! u Naaman um treh ban leit sum ha 
wah Jordan ? 

5. U-ei u Gehasi ? U la leh aiu ? 

15. KHUBLEI BNAI 



Utei u Bnai ha sahit u shong, 

Artylli ki reng ha ka khlieh u spong; 

Utei u Bnai ha sahit u shong, 
lano u ap ban ioh-tur nyngkong ? 

Shano ka tymmen dung-khaw ka phet, 
Kaba shong-dung ia u bad kaba shet ? 
Ynda u sngaid pyllun kan sa paw, 

Kan shan-duh khnuk-khnuk d’u synrei 
dung-khaw. 

Baroh shisngi-shimiet kan dung, 

Haban da dor u syngkai ryngkdung; 

Un bam-shi-bam haban da raid, 

Na sahit khlem tip un shu jah-lngaid. 

Utei u Bnai ha sahit u shong, 

Artylli ki reng ha ka khlieh u spong; 
Risa, risa, thapkti, ai-khublei; 

"Khublei Bnai, ai peisa ia nga kawei !" 


Ki Jingmut : 

Jah-lngaid — ban shu jah khlem tip 

16 . KA PEISA-TYNGKA 


ia-peifi shi-lyng-khot kul-mar 

mar-shi-teng ’Nong-lieh lyng-knap 

Nong-syn-shar jing-shong-dor 

pyn-khap-ngiah 

Mynhyndai ki briew ki ju thied jynthied da 
kaba shu iapeiii da ki tiar. Kim ju don tyngka 
ne peisa. U briew uba kwah shilyngkhot u nar, 
u .iapein bad ka masi, ne ka blang ne u kba. 
Kane ka rukom i'adie-iathied ka long ka ba- 
shitom bad kulmar shibun. Lada ki briew ki 
iakut ba shibyrni u kba yn ioh kawei ka masi, 
bad lada u briew u kwah tang shiteng byrni, 
un hap pyniap ia ka masi ban iasam mar- 
shiteng. 

Kham hadien pat, ki briew ki pynlong peisa 
tyngka da u sbai. Suki suki, ki sa mih da ki pei- 
sa tama bad kiwei ki kynja nar. Ha kane ka juk 
jong ngi mynta ki don ki peisa-tyngka kiba da 
ka tama, ka 'nonglieh bad ka rupa. Ka tyngka 
lupa ka long kaba kham kordor. Don kiwei 
pat ki ri kiba don da ki tyngka ksiar. Ka peisa 
re ka tyngka ka long ka bapyllon bad lyng- 
knap. Ha kawei ka liang, ka don ka dur nong- 
rynshar, ha kawei pat, ki dak kiba pyni ia ka 
dor bad ia ka snem. 

Tang ki hima ne ki syiem kiba don la ka 
jong ka sorkar, ki lah ban phah shna peisa bad 
tyngka. Ia uno uno u briew uba shna tuh ki 

kem shisyndon bad ki pynshitom. Teng teng 
ngi ju ioh kito ki peisa ne ki tyngka kiba la 
rim eh bad kibym iaid kam shuh ha kane ka 
por mynta. Kum ia kito ki khot ka Mulot. 

Ha ri Khasi ngi don ka tyngka, ka shipiah, 
kaba long shiteng dor ia ka tyngka, ka shisuka, 
kaba long shiteng ia ka shipiah, ka ar-ana, ka 
shi-ana, ka shidabor ne ar-peisa, ka shi-peisa, 
ka shiteng-peisa bad ka shi-damli. Ha ka ri 
India baroh, ki pyndonkam da kine kijuh ki 
tyngka-peisa. 

Don ruh ki tyngka kot kiba ngi khot ki Lut. 
Kine ki long ki sla-kot barit ha kiba la shon ia 
ka jingshongdor jong ki; shi-tyngka, ne san- 
tyngka ne shiphew tyngka, ne shispah tyngka 
bad kumta ter-ter. Kine ki tyngka kot ki long ki 
babit shibun. Kim khia kum ki tyngka rupa bad 
kim pynkhapngiah jaka ruh. Ki pynsuk shi- 
bun ia u nongleit jingleit. Tang ba ki bam- 
khniang, ki jhieh bad ki jot kloi lada ym lah 
ban sumar bha. 

Ki Jingmut : 

iapein — ban iapli. 

mulot — ka peisa ka bym leit shuh. 

Ki Jingkylli ; 

1. Thoh kyrteng ia ki jait peisa baroh ba phi 
tip ? 

2. Kiei ki lut ? 

3. Kumno ki thied jingthied mynhyndai ? 

17. KA ’ERIONG 


Ka lei-lieh ka khlek-khlek, 
U pyrthat u kyntrain; 

U 'lap-bah u la ther, 

Nga la jhieh phar rynjain. 

Ka sahit ka dum tiw, 

Ba la poi ka 'eriong; 

Baroh khoit ki phet rich, 
La ha khlaw ne, ha shnong. 

Ki tnat-dieng ki la khein; 
Ki diengbah ki la ngat; 

Ki syntiew ki kyrngah, 

La ki khlieh ki dem smat. 


Ki Jingkylli : 

1. Phi la ju iohi shuwa ban slap ka long 
kumno ? 

2. lathuh ki kyrteng jong ki Iyer baroh katba 
phi tip. Batai artat ki long kiba kumno ? 

3. Ka jia aiu haba jur eh ka Iyer ? 

4. Kumno ki long ki wah haba jur u slap ? 

18 . U NONGPUT TANGMURI (I) 

Ha-me-lin iing-shet-ja lyng-ngal 

kit-khia ia-kul-mar 'tang-muii 

Shisien ha kawei ka nongbah kaba kyrteng 
Hamelin, la don bun ki khnai. Tang ki khnai 
suda kat shaba leit. Ha surok ruh ki khnai, ha 
phyllaw ruh ki khnai, ha kamra thiah ruh ki 
khnai, ha iingshetja ruh ki khnai. Man la ka 
jaka tang ki khnai. Ha ki juti bad ki jain ruh 
ki shong ki khnai. 

Kita ki khnai ki dait i’a ki briew. Ki pyniap 
i’a ki syiar, ia ki ksew bad i’a ki miaw ruh. Bun- 
sien ki dait ia ki khmut bad ki shkor jong ki 
khunlung haba ki dang lohthiah bha l3nigngai. 
Ki shrut ia ki synduk bad ki bam ia ki khaw, 
ki 'riewhadem bad ki jynthung baroh. 

Ki briew ha kata ka shnong ki la wad lad 
bun jait ban pyniap bad pynduh noh ia kita 
ki khnai, hynrei kim lah satia. Baroh ka la shu 
long lehnohei. Imat kumba ki khnai ki nangroi 
nangroi pynban. Baroh shishnong ki la kynnoh 
pop ia u sordar, bad ki la ong ba dei ma-u 
ubym kit-khia eiei ia ka shnong. Te lada um 
lah ban pynduh noh ia kito ki khnai, kin pyn- 
hiar sordar ia u bad kin thung da uwei pat. 

Katba ki dang iiakren bad i'asaid kumne, 
uwei u 'riew-nongwei u la wan-poi bad u la 
ong; “Bale! phi lakulmar katne katne tang na 
ka bynta ki khnai ? Lada phi kulmar ban ai 
ia nga shi-pla ka ksiar, ngan beh lut ia kine 
ki khnai baroh." 



U sordar u la kmen shibun; u la ong : 
"Lada phi lah shisha ban pynduh noh ia kine 
ki khnai baroh, ngi kular ban ai ia phi katba 
phi kwah.” Ki paidbah, shynrang bad kynthei 
ki la iamynjur lang bad ki la ia-ong : "Haoid, 
haoid ngin ai ia phi katba phi pan.” 



Uta u 'riew-nongwei u la sei napoh pla ka- 
wei ka 'tangmuri bad u la put. Katba u nang- 
put, u nang laid artad suki suki sha ka wah- 
Ijah. Hynrei katba u nangput, ki khnai ki la 
mih, ki la mih, ki la mih na ki thliew bad na ki 
kyndong baroh katba don bad ki bud ia u. Ka 
sur jong kata ka 'tangmuri ka la long ka-ba- 
sngewthiang haduh katta katta, haduh ba ki 
khnai ki la kiew bad la lymbub para-khnai ban 
poi kham hajan u nongput. Ynda ki la poi ha 
wah, ki laryngkoh kulmar hapoh um bad 
baroh ki la iap jyllop. 


Kl JiNGKYLLI ! 

1. Ka long kumno ka shnong Hamelin ? 

2. Kumno ki la duh ki khnai ? 

19. U NONGPUT TANGMURI (II) 


pyn-sa-lia Khap-ngiah 

hai-shi-hai pubon 


Ki briew baroh ki la sngewbha bad ki la 
iakmen bym don khnai shuh kiban pynshitom 
la ki. Kumta, ki la pynlong ka jingkhawai, ki 
la latem laput bad ki la iashad sngewbha. Ha 
kane ka por, u la wan poi u nongpul 'tangmuri 
bad u la ong : "Nga la pyniap ia ki khnai baroh. 
Namarkata, kumba la iakular siew noh ia ka 
bainong jong nga, shipla ka ksiar.” 

Baroh ki la iarkhie pynban ia u. U sordar 
pat u la ong : "Ngin leh aiu mynta ia me ? Khie 
leit noh. Ngim donkam eiei ia me. Ngim don 
ksiar ban ai ia me. Ki khnai baroh ki la iap, 
te kumta kin ym wan pynsalia shuh ia ngi. 
Khie leit kat sha ba me mon.” 

U nongput 'tangmuri u la ong : "Phi 
rkhie-bein bad phi leh-bein ia nga ? Peit phin 
sa babe hadien ia la ka jingsarong bad ka jing- 
shukor !" U la sei biang ia la ka jymput u la 
put, u la put bad u la put haduh ba ki khynnah 
baroh ki la bud ia u. Ka Lynti shnong ka la 
khapngiah da ki khynnah, bad shynrang bad 
kynthei, bad baheh bad barit; baroh khoit 

ki la iabud ia u. U nang put, ki nang shad bad 
nang kmen hai-shi-hai. Ki kmie ki kpa ki pyrta 
bad ki khot, hynrei ka la long lehnohei. Baroh 
ki bud ia u nongput. Ki la kiew shalor lum bad 
ki la poi ha kawci ka pubon. Baroh ki la iarung 
hangta bad ki la sahkut hapoh jong ka. 

Ki kmie ki kpa jong kita ki khynnah ki la 
sngewsih ki la iam shibun. Ki la bitar la uta u 
sordar basngaid bad ki la byrngem ban pyni’ap 
noh ia u. Kumta, u la phah briew kylleng ban 
wad la uta u nongput 'tangmuri, hynrei ym 
don ba shem salia. 

Ki Jingmut : 

pubon — ka krcm ne synrang heh. 

byrngem — pynticng da ki ktien ki ba-eh. 


Kl JlNGKYLLl ; 

1. La jia ai'u ynda ki khnai baroh ki la i'ap ? 

2. Bale! ki khynnah baroh ki la jah ? 

20. ARTYLLI KI HAN 


Artylli ki han ki jngi ha wah, 

"Kak, kak-kak, kak-kak” ki pah; 

Ki khot lem i'u ’lar-ryngkuh, 

Uba krad jynbam hapoh lymmuh. 

Thup, thup-lhup, u kaweh ki thapniang, 
“Ih-ih-od/' u kynih ka sur basyiang : 

La u ryndang u khun pynjrong, 

Ki han sha um ki suh-khongpong. 

"Kak, kak-kak,” sa shisien ki pah, 

U syiar u nang tharai ki la jah; 

"Ih-ih-ih-od,” u kynih kham dom, 
Shapoh um u hap da khongpong plom. 


U 'lar-ryngkuh u ieng kyrshan; 
"Ih-ih-ih-od,” u kynih jam, 
Jak baroh lai ha um ki ngam. 

21. U MAHATMA GANDHI 



Ma-hat-ma 
j ing-shah-thngan 
jing-pyn-lyng-kien-snam 


khraw-myn-siem 

jing-shah-jlng-it 

thep-myn>siein 


U PING — Ko Noken, phi iohi kane ka long ka 
dur jong u Mahatma Gandhi. 

U NOKEN — Haoid, nga iohi bunsien, ha ki 
dukan bad ki iing ki briew ruh. Ha klas jong 
ngi ruh ka don kawei. Ki ong ba u Gandhi 
u long u briew uba khraw shibun. 

U PING — Haoid, u long. Hynrei ka jingkhraw 
jong u kam long ha ka spah, ne ka bor, ne 
ka jingstad, ne ka jingkhlain ka met, ka long 
ha ka mynsiem. Dei na kata ka daw keih ba 
la khot ia u, u Mahatma, kaba mut u khraw- 
mynsiem. 

U NOKEN — Balei ? Nga tharai ba don kiwei 
kiwei pat ruh ki briew kiba ka pyrthei ka 
khot ki bakhraw ! 

U PING — Haoid, don; bad khlem pep kin 
nang mih shuh lashai lashisngi. 

U NOKEN — Te kumta, kawei pat ka kyr- 
teng jong u Gandhi ka long Mahatma ? 

U PING — Em phi Noken. Kane ka ktien 
Mahatma ka long ka nam jong u kaba u la 
dawa hi ban ioh na ki khun jong ka ri India 
jong ngi. 

U NOKEN — Te balei u la ioh ia kane ka nam, 
lada um shym la long u bakhraw ka spah, 
ne ka bor, ne ka jingstad, ne ka jingkhlain 
ka met ? Nga iohsngew ba don mynta mynne 
ki brie^v kiba la ioh nam tang namar ba ki 
don ia kine. 

U PING — Kaba dei kaba phi ong, hynrei u 
Mahatma Gandhi u la ioh ia kane ka nam, 
na ka bynta ki kam bakhraw jong u. Dei 
ma-u uba la trei shitom bad uba la ialeh 
tyngeh ban ioh biang ia ka jinglaitluid jong 
ka ri India. Na ka bynta kane, u la len ialade 
bun rukom, u la pynshitom ialade da 
ki jingshah-thngan bad ki jingshah-jingit, 
khlem bam bun bun sngi, u la pynleit bun 
sngi ha ka jingduai; bad u la shah set-phatok 
ruh bunsien. Hynrei la ki jingeh bad ki jing- 
wit ki phrah ia ka jingthmu bad ia ka lynti 
jong u, pynban um shym la riej. Khyndiat- 
pa-khyndiat bad suki-pa-suki, u la nangtur 

sha phrang; haduh ba un da jop. Ka jing.jop 
jong u kam shym la long da ka thma-ka- 
wait, da ka tup-ka-man, da ka jing-pynlyng* 
kien-snam hynrei da ka jingjaijal. 

U NOKEN — Mynta nga sngewthuh. Pleng del 
na kane ka daw ba la khot ruh i’a u, "u Kpa 
jong ka Ri” ? 

U PING — Haoid kein. U Mahatma Gandhi u 
ieid thep-mynsiem eh i'a ka ri India bad ia 
ki para-ri baroh, ba u sngew ialade ba u long 
u Kpa jong ka Ri. Shisien haba uwei u myn- 
der u kylli ia u : "Kumno ki long kiba ha 
ling jong phi ?" U Mahatma u la jubab da 
kab^a ong : “Ka ri India baroh kawei ka long 
ka iing-ka-sem jon^ nga." Kine ki ktien ki 
pyni ia ka jingiar-jingmut jong u bad ia ka 
jingkylluid-mynslem. 

U NOKEN — Burom ia u Gandhi ! 


Kl JiNGMUT : 

Phrah — ban ker phnieng pyngkiang da ka 
dieng ka siej. 

riej — ban kynran dien na kano kano ka 
jingthmu ne ka kam. 

jingpynlyngkien-snam — ka jingpyniap 
briew da kaba pynmih snam. 

22. KI SHITHI 


“ NOH-SNCn lilANG ” 

Shillong, 16-8-54. 

Ton haieid. 


Khublei shibun eh na ka bynta ka 
shatri ba phi la phah ai. Nga sngewsih ba nga la 
kum klet ha ing long phi, bad ban pymhitom ia phi 
haduh ban hap phah ai ia ka. Nga sngewnguh 
shibun ia ka jingsbun long phi. Nga la sngewtynnat 
shibun ia kato ka lingialehkai hynnin ha ing long 
phi. Nga kyrmen ba maphi ruh phin sa wankai lem 
sha ing long ngi. I mei bad i pa kin sngexvbha 
shibun, namar phi long u lok baieid long nga. 


Khublei sa shisien na 


U lok baieid eh long phi. 


U Wenda 


Kl JiNGKYLLI : 

1. Thoh ka shithi sha i mei jong phi pyntip 
i’a i shaphang ka skul jong phi. 

Mawkhar 

Shillong, 15 ’Nailur 1954. 


Linda baieid, 

Ka kot pule jong nga, “KI MAWLYN- 
NAI" ka la jah sla noh namar ka la kham jot. Ha 
kine ki sngi nga la leit toad sha dukan ban thied da 
kawei, hynrei ngam ioh satia namar la hit noh. 
Phin sngewbha ban ai kai ia ka jong phi ? Sngew- 
bha ai ha i hep iba wan rah ia kane ka shithi ha 
phi. Ngan sa pxjnphai biang lashai dang step, 
hynniew baje. 

Khublei shibun eh na ka bynta ka 
jingsbun jong phi. 

Kaba buxom ia phi, 

S. Brini 


Ifl JiNGKVLLI : 

1. Thoh ka shithi sha i mama jong phi ; pan 
khulom bad kot thohshithi. 

2. Kumno phin thoh adres ha ka enbelop ? 

23. KA JINGDONAKOR 


Burom ia la ki nonghikai, 

Da ki jingmut, ki ktien, ki kam; 

Namar ha phi ki plie ki khuin jingstad, 
Shaneng, shaneng ba kin ialam. 

Haba ia phi ki kren ei-ei, 

Ne kylli ia ki lynnong; 

Jubab pynsuk, pynjem ka sur, 
la ki, to shah-shkor dngong. 

Haba kylli, bad phi jubab, 

Haba ki kren ki nonghikai; 
leng joit na ba phi shong, 

Ka met, kadiang kamon wat phai. 

Shaniah ia la ki nonghikai, 

Kohnguh ia ki, ban pynsngewbha; 

La ki kamram pyndep janai, 

Hadien habud ruh phin shem bha. 

Haba donkam kaei kaei. 

La dei ha klas, ne dei habar; 

Na ki, wat pep ban pan jingbit, 

Da ong. artat ka ktien "SNGEWBHA.” 

Kl JiNGMUT : 


khuin — Ka jingkynshew, ka jaka kynshew. 


Kl JiNGKYLLI : 

1. Balci ngi dei ban burom ia ki nonghikai ? 

2. Kumno ngi dei ban jubab i'a ki ? 

3. Thoh ki sen ten ban pyndonkam i’a ka ktien 
"sngewbha.” 

24. U NONGREP 


shi-pyr-thei 

phan-mo-ngor 


iap-thngan 

phan-ka-ro 


pyn-sel'soh 

phan-saw-lla 


U Nongrep u long u briew u badonkam eh 
ha ka pyrthei, ban dup pynioh jynbam ia ki 
briew. Lada ym don nongrep, ki briew baroh 
shi-pyrthel kin iap-thngan, namar kin shitom 
shibun ban ioh jynbam. U Nongrep u dei ruh 
u briew uba trei shitom shibun. Haba la dei 
ka por-rep, ym dei tang ba u trei, hynrei u pyr- 
khat ruh knmno ban trei bad ban pyn-sei-soh 
bha ia la ki jynthung-jyntep. 

Hangne ha ri Khasi-Jaihtia Jong ngi, ki 
briew ki rep bun u phan-mo-ngor. Ki bam ia- 
lade, bad ki kha-i ruh sha ri thor. Don ruh 
kiwei pat ki jait phan ba khot ki phan-ka-ro 
bad ki phan-saw-lia. Namarba ki thiang, ki 
briew ki lymun bha ia ki. 

Ha ki thain Bhoi bad Pnar, ki briew ki 
kham rep-kba, namar don bun ki hali ba la 
shna ha ki them Jong ki lum, bad harud ki 
wah-bah. Da kaba dung, ne tylliat ia u kba, ngi 
ioh ia u khaw ban shetja. Ka ja ka long ka jyn- 
bam bakongsan eh jong ngi. 

Ha ki thain War pat, ki briew ki rep-soh. 
Kiba kham kynrei eh na kine ki soh, ki long u 
sohniamtra, u sohtrun bad u sohphan. Ha kine 
ki jaka ki rep-kwai bad rep-tympew de. 

Ha ki jaka lum, ki briew ki rep ruh i'a ki 
kynja jhur, kynja krai bad riewhadem. 

Ka kam u nongrep ka long ym tang ka ba- 
donkam, hynrei ka long ruh ka badon-burom 
shibun. U nongrep u long u kynrad halor lade, 
bad u long u briew u balaitluid ha la ka kam. 


Ki Jingmut : 

lymun — bang ban bam; sngewbha sngew- 
tynnat. 


Ki JiNGKYLlI : 

1. Balei u nongrep u long u briew u badon- 
kam ? 

2. Kumno ngi pyndonkam i’a u phan-mongor ? 

3. Kiei ki soh ba ngi 'ioh na ri War ? 

4. Kiei ki jhur ba ngi ’ioh na ki kper ha ki 
jaka lum ? 

25. KOHNGUH 


“Kohnguh,” i ong i mei i pa, 

“Kohnguh, wat ju pynlah; 

“Kohnguh ko khun, phin ym bakla, 
“Kohnguh, wat la phi tieng bym lah,” 

"Kohnguh,” ki ong ki nonghikai, 

' Kohnguh, ba phin dup stad; 

“Kohnguh, khynnah, phin suk kynjai, 
“Kohnguh, wat leh, wat kren thaw lad.” 

“Kohnguh” — kumta nga dei ban long — 
Ban roi ka jingtipsngi; 

Kyrdan babha ngan kiew, nyngkong, 

Ka jingkohnguh kan btin lynti. 


Ki JlNGKYLLI : 

1 . lano ngi dei ban kohnguh, bad balei ? 

2. Kumno ki khot ia ki khynpah ki bym treh 
ban kohnguh ? 

3. Shano ka jingkohnguh ka ialam ia ngi ? 

26. KA JYLLA ASSAM 


ioh-sngew-lem ba-i-phieng koh-lyng-kai 

shrong-syn-tiew ku-ra-tla 'sai-na-lia 
ba-shngiam lyng-ngai jing-pha-lang 

ba-khiah-krat 

U RANG — Ko pa, pa sngevvbha seh i'athuh ia 
nga shaphang ka Jylla Assam. I 'Thei ruh i 
kwah ban iohsngewlem namar ngi dei ban 
thoh lashai ha skul. 

I 'THEIRIT — Haoid, haoid. lathuh seh pa, 
namar nga la iohsngcw na ki para khynnah- 
skul kiba shong ha Klas III ba ki ong ba ka 
Jylla Assam Jong ngi, ka long kaba kham 
itynnat eh na ki jylla baroh ha ka jinglong 
ka mariang Jong ka. 

U KPA — Nyngkong eh, ngi dei ban kyniAaw 
ba ka Ri-kha Jong ngi, ka long ka ri Khasi 
Jaihtia. Kane ka Ri-kha Jong ngi ka don ha 
Assam kaba long ka Ri-shnong Jong ngi; bad 
ka Assam pat ka don ha India, kaba long 
ka Ri-mei Jong ki nong-India baroh. Ka 
Assam ka long kawei na ki jylla babun jong 
ka ri India bakhraw. Kiba pynlong ia ka 
Jylla Assam, dei ki distrik kiba don ha ri- 
lum bad ha ri-thor. 

U RANG — Kane ka Ri-kha jong ngi ka long 
kawei na kine ki distrik mo pa ? 

U KPA — Haoid. La khot ia ka, ka Distrik ki 
lum Khasi-jaintia. Ka long ka. Distrik kaba 
kham bun briew eh ban ia kiwei kiwei ki 
distrik lum baroh. 

I 'THEIRIT — Hangno ki don kine ki distrik 
ri-thor pa ? 

U KPA — Ki distrik ri-thor ki don shaphang 
shatei jong ka jylla. Lyngba kine ki distrik 
ka tuid ka wah-bah Brahmaputra kaba wan 
tuid na Tibet, lyngba ki lum Makashang. la 
kane ka bynta, la khot ka Neng Assam bad 
ka Rum Assam. 

Naduh mynhyndai eh, ka Assam ka la long 
ka badonnam shibun. Ki Ahom kiba la wan 
jop ia ka mynta la kumba hynniew spah snem, 
ki ju khct ia ka, “Ka ri kaba dap da ki kper 
ksiar." Ka don bun ki jyntei barim barim ki 
baitynnat bad ki ba-iphieng shibun. Ka don 
bun ki durmaw jong ki briew, ne ki shrong- 
syntiew ba la shtah bad oh ni bha ha ki maw. 
Ka don ruh bun ki nan ki baheh bad bajylliew 
ba la tih naduh ki por hyndai. 

I 'THEIRIT — Sha pa, ki ong hana ba hangne 
ha Assam don bun ki mradkhlaw ki baheh 
bad ki ba-itrlem ? 

U KPA — Haoid, ka dei kumta. Don ki khla 
bam-briew, ki dngiem u khung u mrad uba 
syriem ia ka dngiem, ki hati, ki mynthna, 
ne ki masiprut ki kohlyngkal. Hynrei don 
ruh bun ki jait sim kiba phyrnai bun rong 

bad kiba sngewtynnat bha baba ki pah. Don 
u klew, ki 'iarkhiar, ki simsyiem bad kumta 
ter-ter. Don ruh bun ki sier bad ki jait skei. 
Ha ki wah-bah, kum ka Brahmaputra, don ki 
kuratia ruh, nalor bun ki 'kha bah. 

U RANG — Te kiei pa, ki jingmih kiba kham 
kordor eh kiba mih na Assam jong ngi ? 

U KPA — Ki jingmih kiba kham kongsan eh 
ki long kum u khaw, ki jain-rusom, jain- 
muka bad ryndia, u 'sainalia. Don byllai ki 
par 'dewiong, hynrei ki par kiba kham don- 
nam eh, dei ki par umphniang. Ha ki thaih 
ba shaphang shatei jong ka Assam, don bun 
ki kper-sha ki baiar ka pyngkiang bad ki 
bajlan ka lynter. Haman la ka kper-sha ka 
ba-heh, don ki ing shna-sla-sha ha kiba ki 
pynih i'a u sla-sha, bad ki thep ha ki synduk 
ban shalan sha kiwei pat ki ri. Ki umphniang 
bad u sla-sha ki long ki spah bakordor eh 
jong ka Assam jong ngi. U phan uba mih 
nangne na ri Khasi-Jaintia ruh u long uba 
la bna nam kylleng, namar u long u babha 
bad u bashngiam. Sa kawei pat kaba nga dei 
ban lathuh ia phi... 

I 'THEIRIT — Kaei kata pa ? lathuh iathuh 
seh. 

U RANG — Haoid, iathuh seh pa. Baroh khoit 
kaba ngi la iohsngev.’ shaphang ka Assam ka 
long ka basngewtynnat haduh katta katta. 

U KPA — Ka Assam ka long ka ri ka baitynnat 
shibun. Ka don ki lum bad ki thor babun 
rong. Lada ngin ioh ban peit na jrong eh 
da ka eroplen, ngin iohi ba kane ka.Ri-shong 
jong ngi, ka thiah lyngngai ha kjat jong ki 
lum Makashang kiba sop da ka ior bad tlang 
bad lyiur. Na kine ki lum, ki um bad ki wah- 
duid ki ryngkoh sha ka thor Assam, bad 
ki hap ha ka Brahmaputra. Nangta, ngin 
iohi ia ki ri lum Garo, Khasi-Jaintia, Mikir 
Naga bad Lushai ba ki at bad ki them bad 
ki jyrngam phyrnai ha ka jingphalang jong 
ka sngi. Ka Iyer ha kine ki lum ka long ka 
bakhiah-kr;at bad ka bapyngngad shibun. 
Ngin iohi ia ki ’lawbah-'lawsan, ki' lyngkha 
bad ki kper-sha bajyrngam bad ki pynthor- 
kba baiar. Katta shuwa, ngan sa iathuh pat. 

U RANG — Katno ka jingsngewieid bad ka 
jingsngewphylla ! ^ 

I 'THEIRIT — Ka Assam ka long shisha ka ri 
kaba dap da ki kper-ksiar ! 


Ki Jingkylli : 

1. Balei ia ka Assam la khot ka Ri kaba dap 
da ki Kper-ksiar ? 

2. Kiei ki jingmih bakordor eh jong ka 
Assam ? 

3. Balei ka Assam ka long ka jylla ka ba- 
itynnat ? 

27. U SLAP 


*er-;ong-’er-ngit sym-boh-um 

jing-myn-toi phuh-syn-tiew 

phuh-sam-rkhie shad-kha-lek 

Ka bneng ka la dum again . U lyoh baiong 
u per halor suin bad u kah-dum ia ka Sngi, Ka 
la khie ka 'eriong-’erngit. Ka pyndem ngon ia 
ki kliar jong ki dieng-bah. Ka kdiah ia ki tnat 
jong ki. Ki sladieng ki hap ha madan, bad ki 
bch kylleng kat sha ba ka lam ka Iyer. 

Ki blang, ki masi kiba bam-phlang ha ki 
ranablum-bajyrngam, bad kiba dem sngew- 
bha ha ki 'dewlang-ni, ki phet pynkloi ban leit 
rich ha ki synrang. Ki sim ki sangeh la ki jing- 
rwai. Ki kaweh pynstet ia la ki thapniang ban 
her sha la ki skum. 

Ka leilieh ka 'ba. U pyrthat u kyrhuh. U ther 
u 'lapbah-lapsan. Ka la slap. 

U slap u long ki symboh-um kiba hap na 
suin. U long ka jingmyntoi ka bakhraw ia ka 
pyrthei baroh kawei. Ka khyndew kaba la tyr- 
khong bad la pdang na ka jingthang ka sngi, 
tang shu la ioh slap ka tngen jai. Ki lyngkha 
ki jyrngam bad ki umpohliew ki kyrsoi. U slap 
u pyntngen shibun ia ka bneng. U sait khuid 

i'a ka Iyer, bad u wanlam ia ka jingkoit jing- 
khiah. 

Ki jingthung baroh ki plung bha bad ki san. 
Ki diengsoh ki phuh-syntiew bad ki sei la ki 
sob bun rukom. Ki syntiew ki pi'ar la ki sla, 
bad ki pyni la ki rong phyrnai bun j ait. Ka Iyer 
ka suhsieng da ka jingiwbih jong ki. 

Tang rang pat, ka Sngi ka tyngshain khlek. 
Ka mariang ka phuh-samrkhie, ki tnat-dieng 
bajyrngam bad byrtem-byriong, ki shad-khalek 
ha ki Iyer pyngngad. 


Ki Jingmut : 

’dew-langni — Ki jak^T phlang bajyrngam. 
synrang — Ki krem hapoh ki mawsiang. 
plung — Ban san bad khie-lung bha. 

Ki Jingkylli : 

t 

1. Kumno ka long ka bneng shuvva ban 
slap ? 

2. Balei ba donkam ia u slap ? 

3. Long kumno tang shu rang u slap ? 

28. I MEI 


Hapdeng ki maw, ki shiah i phuh, 

I 'Tiew-lyngksiar barit; 

I wiat samrkhie marwei khlem tlor, 
La jingsngewsih ki wit. 

Ki jingiwbih i pynpathai, 

Pynsieng dohnud jong nga; 

Ki rong thaba ka khmat jong I, 
la nga ki pynsngewbha. 

Bad sngi bad miet ia nga i ap, 

Ba ngan dup san rangbah; 

Naduh ba ngam pat nang ban iaid, 
la nga ithum i bah. 

Haba nga thngan, nga ur, nga pang, 
I sieng iwbih bathiang; 

Haba ki jingkhuslai ki ban, 

Dohnud i pyntyrsiang. 

Hangno syntiew kordor ngan shent, 
Tyllup ka snieh pyrthei ? 

Ita i 'Tiew-lyngksiar iwbih, 

Jong nga i dei i Mel. 

Kl JiNGMUT : 


pynpathai — pynsieng iwbih. 
pyntyrsiang — pyntngen. 

Kl JlNGKYLLI : 

1. Don katno jait ki 'tiew-lyngksiar ? 

2. Balei ngi itynnat ia ki syntiew ? 

3. Balei ngi dei ban ieid ia la i kmie ? 

4. Aiu ngi dei ban leh ban pyni ba ngi ieid 
ia i ? 


6d 



29. U NONGTHOHDIENG 
BAD U SDIE 


pyii-ngat'dleng 
byn-fiiaw nu-sip 

khwan thyl-ll 


sdie sloit 

’lei-um duh-ei 

nong-thoh-dieng 


Mynhyndai eh uwei u nongbylla u p3mngat- 
dieng harud kawei ka wah-bah. Katba u dang 
pom, u sdie u la sloit bad u la sied shapoh 
thwei. U nongbylla bapli u la shu shong sngew- 
sih, namar u la long u baduk. U la bynniaw shi- 
bun eh i'a la ka nusip basniew. Bad u la shu 
peit pyrkhat ia kata ka thwei. 

Kyndit kyndit, u iohi pynban ia u lei-um ba 
u mih nangta napoh thwei. Uta u blei u la kylli 
ia u balei ba u shong pyrkhat sngewsih hangta 
harud um. U nongbylla u la iathuh ia la ka 
jingsniew-bok ba ngam noh u sdie hapoh um. 
Uta u blei u la ngam biang hapoh thwei bad 
u la wan rah da u sdie ksiar. “Dei une ?” u la 
kylli. “Em phi kynrad, um dei,” la jubab u 
nongpyimgat-dieng. U blei u la ngam biang bad 
u la wan rah da u sdie rupa. “Une u sdie jong 
phi ?” u la kylli. “Uto ruh um dei phi kynrad,” 
la ong u briew. U blei u la ngam biang sa shi- 

sien, bad u la wan rah ia u sdie jong u briew. 
Uta u nongbylla u la phuh-samrkhie bad u la 
ong: "Haoid, haoid, uto te imat dei u jong nga.” 

Uta u 'lei-um u la sngewbha shibun ia ka 
jinghok jong uta u nongthohdieng. U la ong : 
“Namar ba me la kren hok, ngan ai ia me ym 
tang une u sdie nar, hynrci ngan ai-ei ia me 
une u sdie ksiar bad u sdie rupa ruh.” 

U nongthohdieng u la kmen ia la ka jing- 
bhabok, bad u la leit noh sha shnong. Baroh ki 
paramarjan ki la sngewlyngngoh bad sngew- 
kmen lem ia ka jingbha nusip jong u. 

Uwei pat u briew, ynda u la iohsngew ia 
kane ka jingjia, u la leit shata sharud um, bad 
u la bret hapoh thwei ia la u sdie. U la shong 
hangta harud wah, bad u la leh mynleh sngew- 
sih. U blei um u la mih bad u la kylli ia ka daw 
ba u sngewsih. U briew u la iathuh ba u sdie 
jong u, u la hap noh hapoh thwei. Uta u 'lei- 
um u la ngam jak bad u la wan rah da u sdie 
ksiar. "Une u sdie jong me ?'' u la kylli "Haoid, 
haoid, uto u sdie jong nga. Wow ! nga la jan 
duh-ei !” Uta u blei u la bitar ia uta u thok uba 
khwan, u la ngam noh shapoh thwei, rangkat 
bad u sdie. 

Uta u briew u la shu leit phai thylli sha la 
ing. U la duh-ei wat ia la u sdie nar la jong 
ruh. 

Haba u la poi ha ing, ka tnga jong u ka 
la kylli : "Me i’oh ?" Ma-u pat u la ong : "Ka 
jingthok bad ka jingkhwan-lalot ki pynjot bad 
pynjah burom. 


Kl JiNGMUT : 

Bynniaw — ud sngewsih. 


Kt JlNGKYLLI : 

1. Bale! u 'lei-um u mih napoh thwei ? 

Katno sien u mih bad katno tylli ki sdie u 
rah ? 

2 . La jia aiu haba u nongthohdieng banyng- 
kong u poi ha shnong ? 

30. KO RI 

Ko Ri baieid jong nga, 

Ko Ri shongkun thaba; 

Ko Ri iphuh iphieng, 

Ko Ri iwbih suhsieng, 

Ko Ri ba seng ki longshuwa*( 

Hangno ngan shem kum Pha, 

Wat la nga wad shiryta ! 

Kylleng ka sla-pyrthei, 

Ngam shem ha-ei ha-ei. 

Ko Ri bathiang i mei-i-pa ! 

Kyrteng jong Pha ka thiang, 

Ko Mei iphieng kynshriang ? 

Ka khmat bha-briew jong Pha, 
Ngam ngiah peit shiryta. 

Ko Ri jong nga i-ieid kyndiang ! 

Ko Ri baieid jong nga, 

Ba seng ki Longshuwa; 

Ko Ri bathiang jong nga, 

Ba kdup I’i mei-i-pa. 

Ha Pha ngan Yap ngan im shiryta. 



Ki Jingmut : 


shongkun — i-khraw barom; i-khia jinglong 
Iphieng — itynnat bad i-khraw. 

